COLLAR

COLLAR係香港女子組合，創立時八位成員係嚟自2021年香港電視頻道ViuTV大型選秀節目《全民造星IV》嘅20強參賽者，喺比賽結束後大概兩個禮拜就宣佈成立組合，經理人係戴穎。隊長係由Gao擔任，其他成員係包括Candy、Day、Ivy、Marf、Sumling同Winka，而So Ching就喺2023年5月10號退團，自此就變咗做七人女子組合。

歷程

2021年底至2022年中：成團 
2018年起，ViuTV推出《全民造星》系列，並分別喺第一季同第二季誕生男子組合，亦有唔少參賽者「單飛」。唯獨節目搞咗三季都未誕生一隊女子偶像組合，所以ViuTV喺2021年推出《全民造星IV》，希望借此培育香港女子組合。最後喺2021年12月25號《全民造星IV》決賽入面，邱彥筒、沈貞巧同許軼分別奪得冠、亞、季軍，三人就直接晉身女團，ViuTV另外再喺96強中挑選多五名成員。COLLAR成員人數係八名係因為ViuTV《全民造星IV》監製花姐有一次發夢到自己旗下有一隊八人女團，所以花姐向ViuTV董事總經理魯庭暉提議《全民造星IV》以全女班參賽者嘅形式去舉行。

據紀錄COLLAR出道過程嘅節目《我哋係COLLAR》透露，三甲之外嘅其餘五位成員入面，頭四位嘅入圍順序係王家晴、陳泳伽、蘇芷晴同李芯駖。因為楊安妮拒絕咗戴穎嘅邀請，令女團成員一度只係得七個人，經過長時間討論，最終決定邀請雖然表現未算標青但有好高人氣嘅蘇雅琳做第八位成員。

喺2022年1月12號夜晚六點半，ViuTV喺香港尖沙咀海港城舉辦用「Hold Your Breath」主題嘅記者會，記者會上同時公佈另外五名成員李芯駖、蘇芷晴、陳泳伽、蘇雅琳同王家晴，之後八人一齊上台演唱出道曲《Call My Name!》。由於疫情關係，記者會改喺社交平台Facebook網上直播，直播最高一度有多過7.6萬人去睇，歌手黎明都有去睇直播。另外，COLLAR開設嘅官方社交平台Instagram公開24小時之內嘅追隨者人數係高達20萬人。記者會同時透露COLLAR即將會舉辦演唱會，預計3月底舉行，但係要睇疫情情況先能夠落實日期。

喺1月13號夜晚八點《Call My Name!》音樂影片係正式喺影片分享平台YouTube推出。呢個音樂影片喺開播24個鐘內已經突破64萬觀看次數，並且登上香港YouTube熱門影片嘅第一位，喺1月16號凌晨觀看次數就破咗100萬。同埋1月30號凌晨再突破200萬。喺1月24號，日本能量飲品寶礦力水特宣佈成軍12日嘅COLLAR會擔任品牌嘅香港40周年代言人，亦成為品牌第一個本地歌手組合代言人，同埋會獻唱廣告主題曲，成為咗品牌第一個本地廣告歌。COLLAR喺1月28號夜晚八點推出《Call My Name!》嘅Dance Version。喺2月14號情人節，推出《Call My Name!》嘅214 Version。3月18號，中午12點先喺香港商業電台節目叱咤樂壇首播，並且晏晝1點喺各大音樂平台推出第二首單曲《Never-never Land》。喺3月23號夜晚八時，《Never-never Land》MV正式喺影片分享平台YouTube推出，喺4月3號中午12點35分破100萬觀看次數。

2022年中至2023年中：So Ching請假、復工同退團 
同年7月下旬MIRROR演唱會發生意外，重傷者李啟言係COLLAR成員蘇芷晴嘅男朋友，蘇芷晴需要請假，令COLLAR變相休團，亦暫停推出新作品，一路去到約莫5個月之後嘅2023年1月1號，蘇芷晴復工，令COLLAR正式復出，並喺1月13號成團一週年翌日推出第五首單曲《The Bright Side》。不過到5月10號，蘇芷晴用始終未能走出心靈陰影做理由，宣佈退出COLLAR，而經理人戴穎話COLLAR會以七人組合繼續發展，唔考慮加返新成員補位。

團名 
根據MakerVille行政總裁魯庭暉解釋，女團名「COLLAR」有兩個意思：第一指衫領，第二指鎖骨，代表女團風格多變，亦係連結腦部同心嘅部份，希望COLLAR 嘅作品，畀觀眾能用腦思考，用心感受，每次表演都能夠「Hold Your Breath」。。

成員

成員變遷表

音樂作品

單曲 
派台歌曲成績 
 未能上榜
 冇派去該台

影視作品 
品牌代言 
流行文化 
喺COLLAR成立之前，因為唔少MIRROR嘅女擁躉對於MIRROR成員嘅追捧，導致唔少女擁躉嘅伴侶備受冷落，其中喺2021年7月一個「苦主」連同部分「鏡粉前夫」喺Facebook成立咗「我老婆嫁左比Mirror導致婚姻破裂關注組」用「圍爐取暖」嘅方式，突然群組會員迅速幾何級數上升，而家已達到35萬，亦引起媒體關注。   自女團成立消息傳出後，呢嗰Facebook群組入面嘅一個「群主」同一班「苦主」作出相應行動，喺2022年1月11號宣布成立分支「前夫反擊戰」群組，而家吸納超過八萬人加入呢嗰群組，再次引起香港傳媒關注。

獎項同提名

軼事 
因為香港電視娛樂事先冊咗「COLLAR」商標，而呢個冊喺2021年12月30號被網民發現，令到網民估到新女團個名叫COLLAR，但電視台喺正式公佈之前都無回應過。
喺2021年12月30號《東方日報》已經率先透露女團八人名單。嗰時因為《東方日報》嘅名單係無其他證據去支持，網民只係半信半疑，但事後喺2022年1月12號證實名單係完全正確。
呢個組合未有好似其餘同全民造星系列有關嘅組合噉樣，吸納十強以外嘅參賽者。
呢個組合年紀最大嘅成員同最細嘅成員相差達16年，係香港樂壇入面比較罕見。

官方帳戶

MakerVille - COLLAR

香港歌唱組合